Rahvusvaheline Pereplaneerimise Föderatsioon (International Planned Parenthood Federation, lühendina IPPF) on suurim vabatahtlike organisatsioon maailmas, mis tegeleb inimeste seksuaal- ja reproduktiivtervise ning -õigustega. IPPF asutati Bombays 1952. aastal ning tänapäeval tegutseb IPPF kuues maailma regioonis. IPPF ühendab pereplaneerimise liite enam kui 170 riigist üle kogu maailma ja  tuhandeid vabatahtlikke. IPPF toetab seksuaal- ja reproduktiivtervise edendamist ja vastavate teenuste loomist neis riikides ja kättesaadavust elanikkonnale. IPPF tegevuse eesmärk on edendada ja kaitsta kõikide inimeste õigust teha vabalt informeeritud valikul põhinevaid otsuseid oma seksuaal- ja reproduktiivelus. IPPF peab seda üheks olulisemaks inimõiguseks.